ยูนิตลิงค์เมื่อ ประกัน กับ กองทุน มารวมกัน
มันจะดีแค่ไหน ถ้าการลงทุนที่มีความเสี่ยงถูกจับมาเข้าคู่กันกับการทำประกัน
15 ก.พ. 2553

มันจะดีแค่ไหน ถ้าการลงทุนที่มีความเสี่ยงถูกจับมาเข้าคู่กันกับการทำประกัน 
โดย...สวลี ตันกุลรัตน์[email protected]




เพราะความเสี่ยงเป็นเหมือนเงาคอยตามติดการลงทุนในทุกๆ รูปแบบ แต่ยิ่งเสี่ยงมากก็ยิ่งมีโอกาสที่จะได้ผลตอบแทนมากด้วยเช่นกัน ขณะที่การทำประกันเป็นการป้องกันความเสี่ยงที่ดีที่สุดอีกแบบหนึ่ง และมันจะดีแค่ไหน ถ้าการลงทุนที่มีความเสี่ยงถูกจับมาเข้าคู่กันกับการทำประกัน คงเป็นเพราะเหตุนี้ที่ทำให้เกิดเครื่องทางการเงินที่ชื่อว่า กรมธรรม์ประกันชีวิตควบหน่วยลงทุน หรือ ยูนิตลิงค์ ที่ทำให้การทำประกันชีวิตและการลงทุนมีสีสันมากขึ้น
ยูนิตลิงค์: จาก 2 เป็น 1 อาจจะไม่จำเป็นพยายามคำอธิบายว่า ยูนิตลิงค์ คืออะไร เพราะชื่อมันออกจะโจ่งแจ้งอยู่แล้วว่ามันคือ กรมธรรม์ประกันชีวิตควบหน่วยลงทุน (Unit-linked Life Insurance Policy: ULIP) ที่มีทั้ง กรมธรรม์ประกันชีวิต และ หน่วยลงทุนของกองทุนรวม อยู่ด้วยกัน
โดย “เบี้ยประกัน” ที่เราจ่ายไปจะถูกแบ่งออกเป็น 2 ส่วน ส่วนแรก ซึ่งเป็นเงินส่วนน้อย จะนำไปซื้อความคุ้มครองกรณีเสียชีวิต และอีกส่วนหนึ่งจะนำไปลงทุนในกองทุนรวม ที่เราเลือกไว้
เพราะฉะนั้น ยูนิตลิงค์ จึงมีลักษณะที่สำคัญ 2 ประการ คือ การคุ้มครองชีวิต ตามแบบของประกันชีวิต และ มีโอกาสได้ผลตอบแทนที่ดีขึ้นจากการลงทุนในกองทุนรวม 
ใช่แล้ว “คุ้มครองชีวิต” เพราะนี่ คือ ประกันชีวิตไม่ใช่การรับประกันผลตอบแทน เพราะฉะนั้นยูนิตลิงค์จะรับประกันว่า ถ้าเราเกิดบังเอิญตายไปก่อนครบระยะเวลาเอาประกัน คนข้างหลังจะได้รับเงินตามที่เราตั้งใจไว้ (เป็นอย่างน้อย) จากบริษัทประกันตามเงื่อนไขที่กำหนดไว้
แต่ถ้าโชคดีมีชีวิต เราก็มีโอกาสได้รับผลตอบแทนจากการลงทุนในกองทุนรวมตามแบบที่เราเลือก ซึ่งแน่นอนว่า มีโอกาสที่ดีกว่าผลตอบแทนที่เคยได้จากประกันแบบสะสมทรัพย์ 
เพราะฉะนั้นถ้าคุณชอบทำประกันชีวิตแบบสะสมทรัพย์ ที่นายหน้าขายประกันมักโฆษณาว่าเป็นการออมเงินที่ให้ดอกเบี้ยดีกว่าเงินฝากล่ะก็ คุณอาจจะหลงรัก ยูนิตลิงค์ เพราะมีโอกาสได้รับผลตอบแทนที่ดีกว่า ถ้ายอมรับความเสี่ยงได้สูงขึ้น
“ถ้าเป็นประกันชีวิตทั่วๆ ไป ลูกค้าจะไม่รู้เลยว่า บริษัทประกันนำเงินไปทำอะไร ไปลงทุนอะไร แต่ถ้าเป็นยูนิตลิงค์จะโปร่งใส เพราะลูกค้าเป็นคนเลือกเองว่า จะนำเงินไปลงทุนอะไร” นริศ อจละนันท์ ผู้อำนวยการอาวุโส ฝ่ายการตลาดตัวแทน บริษัท เมืองไทยประกันชีวิต กล่าว
นอกจากนี้ สิ่งที่ทำให้ ยูนิตลิงค์ ก้าวออกมานำหน้าประกันชีวิต หรือ ประกันแบบสะสมทรัพย์ก้าวใหญ่ๆ หนึ่งก้าว คือ ความยืดหยุ่น เพราะยูนิตลิงค์สามารถขยับปรับเปลี่ยนให้เหมาะกับแต่ละคน และแต่ละช่วงเวลาได้ในกรมธรรม์เดียว
O จ่ายเบี้ยประกันเท่ากัน แต่สามารถเลือกความคุ้มครองแตกต่างกันได้“ด้วยเงินก้อนเดียวกัน ถ้าคนหนึ่งเลือกทุนประกัน (ความคุ้มครองกรณีเสียชีวิต) เพียงแค่ 1 แสนบาท เบี้ยประกันชีวิตก็จะอยู่แค่ 1,000 บาท ส่วนที่เหลือจะเป็นเงินลงทุน แต่ถ้าอีกคนหนึ่งเลือกทุนประกัน 1 ล้านบาท เบี้ยประกันจะอยู่ที่ 1 หมื่นบาท เท่ากับว่าเงินที่จะเหลือไปลงทุนก็ลดลงตามไปด้วย” นริศ กล่าว
O ปรับเปลี่ยนจำนวนเงินเอาประกันและนโยบายการลงทุนตามความเหมาะสมในแต่ละช่วงเวลาเมื่อเวลาผ่านไป หลายสิ่งหลายอย่างในชีวิตเปลี่ยนไป จากเคยเป็นคนโสดก็อาจจะแต่งงาน มีครอบครัว มีลูก มีภาระรับผิดชอบสูงขึ้น ทำให้ต้องการคุ้มครองกรณีเสียชีวิตมากขึ้น หรือไม่ว่าอะไรจะเปลี่ยนไปเราสามารถปรับเปลี่ยนจำนวนเงินเอาประกันให้เหมาะสม จะเพิ่มหรือลดเงินลงทุนก็ได้ โดยไม่ต้องทำกรมธรรม์อันใหม่ รวมทั้งการปรับเปลี่ยนนโยบายการลงทุนตามสถานการณ์หรือช่วงวัยที่เปลี่ยนไป เพราะจากเคยอยู่ในวัยทำงานอาจจะเข้าสู่วัยเกษียณ ทำให้ต้องมาขยับปรับเปลี่ยนสัดส่วนการลงทุนกันใหม่ไม่ต้องห่วง เพราะบริษัทประกันและบริษัทหลักทรัพย์จัดการกองทุน (บลจ.) จะมีบริการให้คำแนะนำด้านการลงทุนและจัดสรรการลงทุนที่เหมาะสมกับแต่ละคนและแต่ะช่วงเวลาอยู่แล้วแล้วจะไปมัวรอรับผลตอบแทนจากการลงทุนปีละ 3-4% ไปทำไม ในเมื่อคุณมีโอกาสเลือกได้มากกว่า
ประกัน-กองทุน-ยูนิตลิงค์




 
แม้ว่า ประกันชีวิต และ กองทุนรวม จะเป็นต้นกำเนิดของ ยูนิตลิงค์ แต่หากนำทั้งสามอย่างมาเปรียบเทียบกัน จะพบความแตกต่าง ซึ่งเป็นทั้งข้อดีและข้อด้อยจากการลงทุนทั้งสามแบบนี้ ไม่ว่าจะเป็น
O ความคุ้มครองชีวิต – แค่ยกแรกกองทุนรวมก็แพ้ให้ทั้งการประกันชีวิตและยูนิตลิงค์แบบราบคาบ เพราะกองทุนรวมไม่มีประกันกรณีเสียชีวิต แต่ต้องไม่ลืมว่า เงินลงทุนในกองทุนรวมไม่ได้ตายไปพร้อมเจ้าของเงิน 
O นโยบายการลงทุน – มาถึงยกสอง ประกันชีวิตโดนซัดจนน่วม ไม่ใช่เพราะบริษัทประกันลงทุนมีนโยบายการลงทุนไม่ดี แต่เป็นเพราะเราไม่รู้และเลือกไม่ได้ต่างหาก แต่ถ้าเป็นกองทุนรวมและยูนิตลิงค์สามารถลงทุนได้หลากหลาย ตั้งแต่ความเสี่ยงต่ำไปจนถึงเสี่ยงสูง และสามารถสับเปลี่ยนไปมาได้
O ผลตอบแทน – อีกครั้งที่ประกันชีวิตสู้ไม่ได้ เพราะผลตอบแทนจากการทำประกันชีวิตช่างน้อยนิด ปีละประมาณ 3-4% จากการลงทุนของบริษัทประกันที่ต้องเน้นความปลอดภัยเป็นหลัก ขณะที่กองทุนรวมและยูนิตลิงค์ที่เลือกลงทุนในกองทุนที่มีความเสี่ยงสูงขึ้นจะมีโอกาสได้รับผตอบแทนมากขึ้น
O เงินลงทุนเริ่มต้น – ยกนี้ไม่ใช่ของยูนิตลิงค์ เพราะในปัจจุบันการลงทุนในยูนิตลิงค์ใช้เงินลงทุนเริ่มต้นค่อนข้างสูง โดยเฉพาะถ้าเปรียบเทียบกับกองทุนรวมที่มีเงินเพียง 2,000 บาท ก็สามารถเริ่มต้นลงทุนได้แล้ว
O ระยะเวลาลงทุน – ถ้าไม่นับกองทุนรวมเพื่อการเลี้ยงชีพ (RMF) กองทุนรวมหุ้นระยะยาว (LTF) และกองทุนปิดที่กำหนดระยะเวลาลงทุนชัดเจนแล้ว การลงทุนในกองทุนรวมได้คะแนนเต็มในข้อนี้ เพราะสามารถซื้อขายได้ทุกวัน แต่หากเป็นประกันและยูนิตลิงค์จะถูกล็อคเวลาการลงทุนไว้ตามกรมธรรม์
O ถอนเงินลงทุน – ข้อนี้ประกันชีวิตออกจะเสียเปรียบกองทุนและยูนิตลิงค์อยู่มากหน่อย เพราะแม้ว่าเมื่อผ่านไประยะหนึ่ง กรมธรรม์จะเกิดมูลค่าเงินสด แต่เงินนั้นยังไม่ใช่ของเรา ถ้าจะถอนออกมาใช้ต้องกู้ออกมาจากบริษัทประกัน แต่ถ้าเป็นกองทุนรวมสามารถไถ่ถอนหน่วยลงทุนออกมาได้ เช่นเดียวกับยูนิตลิงค์ ที่สามารถถอนเงินลงทุนบางส่วนออกมาได้
O ค่าธรรมเนียม – ถ้าเปรียบเทียบระหว่างประกันทั่วไปกับยูนิตลิงค์ ในทุนประกันเท่าๆ กัน ยูนิตลิงค์จะจ่ายเบี้ยในอัตราที่ต่ำที่สุด แต่ถ้าต้องเปรียบเทียบระหว่างการลงทุนกองทุนผ่านยูนิตลิงค์กับการลงทุนกองทุนรวมโดยตรง ยูนิตลิงค์จะเป็นการเสียค่าธรรมเนียมสองต่อ ทั้งค่าบริหารกองทุนและค่าบริหารกรมธรรม์
O ความยืดหยุ่นในการลงทุน – แม้ว่า ยูนิตลิงค์ จะมีความยืดหยุ่นมากกว่าประกันชีวิตในหลายๆ เรื่อง แต่ยูนิตลิงค์ยังสู้กองทุนรวมไม่ได้ เพราะมีข้อจำกัดตามเงื่อนไขของบริษัทประกัน ไม่ว่าจะเป็นการปรับเปลี่ยนนโยบายการลงทุน การถอนเงินลงทุน รวมถึงจำนวนกองทุนที่ต้องลงทุนในกองทุนที่กำหนดไว้เท่านั้น
พอเปรียบเทียบแบบนี้แล้ว สำหรับคนที่ตั้งใจจะลงทุนเพียงอย่างเดียว การลงทุนกับกองทุนรวมน่าจะได้เปรียบมากกว่า เพราะมีให้เลือกหลากหลายและยืดหยุ่นสูงกว่า แต่ถ้าคิดว่า ลงทุนทั้งที มันต้องมีประกันพ่วงไปด้วยละก็สินค้าลูกผสมอย่าง ยูนิตลิงค์ น่าจะเหมาะมากกว่าแล้วสัปดาห์หน้าค่อยมาดูกันว่า ถ้าสนใจลงทุนในยูนิตลิงค์ จะมีอะไรให้เลือกลงทุนกันบ้าง